ละเลงงบ
โดย...ณ คลองเตย
12 เม.ย. 2555

โดย...ณ คลองเตย
เป็นเรื่องใหญ่ภายใน 2 ชม. หลัง พ.อ.เศรษฐพงศ์ มะลิสุววรณ รองประธานกรรมการกิจการกระจายเสียง กิจการโทรทัศน์และกิจการโทรคมนาคมแห่งชาติ หรือ กสทช. เกิดปิ๊งไอเดียอยากจ้างเอาต์ซอร์สพีอาร์เอกชน เพื่อทำหน้าที่สร้างภาพลักษณ์ให้ กสทช.มากยิ่งขึ้น 
บริษัทที่ได้แจ็กพอตครั้งนี้ คือ จริงใจ ครีเอชั่น ที่ไม่ได้จริงใจสมชื่อ เพราะแจ้งส่งส่งเทียบเชิญกระจิบข่าว โดยอ้างว่าสัมภาษณ์เฉพาะกลุ่มย่อยๆ 
แต่งานดังกล่าวกลับไปปรากฏในเว็บไซต์ Thaipr.net ส่งผลให้บรรดาสื่อจากทุกสำนัก ทั้งทีวี วิทยุ นิตยสาร มากันมากกว่า 50 ชีวิต
แถมจู่ๆ ก็เกิดการเข้าใจผิดจนสื่อมวลชนถูกแบ่งเป็น 2 กลุ่ม และรองประธาน กสทช. ต้องแถลงถึง 2 รอบ 
เมื่อเกิดปัญหามากเข้า รองประธานเลยถูกยิงคำถามว่า เหตุไฉนกสทช.ที่ต้องการประหยัดงบจึงต้องจ้างพีอาร์นอก โดยไม่ใช้พีอาร์ในหน่วยงงานตัวเองให้เกิดประโยชน์สูงสุด 
ครั้นพอถามไปที่พีอาร์ของหน่วยงานโดยตรง กลับได้รับคำตอบว่าไม่รู้เรื่องใดๆ ทั้งสิ้น จึงชวนให้สงสัยมากขึ้นว่า แล้วงบที่จ้างครั้งนี้มาจากไหน 
หรือรองประธานอยากให้ กสทช.แจ้งเกิด ถึงขนาดลงทุนควักงบส่วนตัวเพื่องานนี้ 
แต่ถ้าจะให้ดีมากขึ้น คราวหน้าขอบริษัทที่ “จริงใจ” สมชื่อกว่านี้หน่อยนะ จะได้คุ้มค่ากับเงินที่เสียไปหน่อย